
Væksthuset - Referat af markedsdialog

Formål med mødet
Forvaltningen har igangsat arbejdet med det kommende udbud af en helhedsorienteret beskæftigelsesindsats med forandringsteoretisk metodefundament, der træder i kraft d. 1. januar 2028.
Med henblik på at indsamle erfaringer og input til det kommende udbud har forvaltningen afholdt dialogmøder med leverandører på området. Dialogmøderne tager afsæt i det offentliggjorte materiale om markedsdialogen og har til formål at indhente leverandørernes erfaringer med målgruppen, indsatsens centrale elementer, samarbejdet med jobcentret samt forhold af betydning for kvalitet, prissætning og udbudsdesign.
Målgrupper og indsatsbehov
Væksthuset oplever, at målgruppen af udsatte voksne generelt er kommet længere væk fra arbejdsmarkedet. Der peges samtidig på, at mange borgere har kognitive udfordringer, herunder sendiagnosticeret ADHD eller autisme, hvilket understøtter behovet for en fleksibel og individuelt tilrettelagt indsats.
For målgruppen vil en indsatsperiode på 26 uger giver den nødvendige ro og kontinuitet til at kunne arbejde med udvikling og afklaring.
Væksthuset vurderer, at interne træningsbaner kan være en relevant indsats for de mest udsatte borgere. For borgere med et større udviklingspotentiale peges der i stedet på, at skånsomme arbejdsfællesskaber på ordinære virksomheder kan være en mere relevant indsats og samtidig skabe mulighed for varige småjob.

Tilsvarende vurderer Væksthuset ikke, at målgruppen generelt bør udvides til også at omfatte unge, da unge i højere grad bør indgå i ungefællesskaber og virksomhedsrettede indsatser. Dog peges på, at metoden kan være relevant for nogle unge, og at en indsatsperiode på op til 26 uger kan være en fordel for ungemålgruppen. 
Arbejdsfællesskaber, fællesskaber og virksomhedsrettede aktiviteter
Væksthuset vurderer samtidig, at en indsats med anvendelse af interne træningsbaner ikke nødvendigvis er den mest velegnede indsats for borgere med et større udviklingspotentiale, hvor andre indsatser kan være mere relevante.
Helhedsorienteret støtte og progression
Væksthuset understreger betydningen af en helhedsorienteret indsats, hvor beskæftigelsesindsatsen understøtter borgerens samlede situation. De peger samtidig på, at progression bør måles bredt og omfatte både resultatmål, brugertilfredshed, progression, BIP-indikatorer samt mere kvalitative indikatorer som eksempelvis stabilt fremmøde.
Levering af indsatsen
Væksthuset vurderer, at interne værksteder kan være vanskelige at etablere for alle leverandører. De peger derfor på, at lokale partnerskaber kan udgøre et relevant alternativ, og anbefaler, at det tydeligt fremgår af udbudsmaterialet, at denne type samarbejde kan opfylde kravene til indsatsen.
Økonomi og prismodeller
Væksthuset vurderer ikke, at databehandling i sig selv er en væsentlig omkostningsdriver, da dette betragtes som en grundlæggende del af opgaven.
Derimod fremhæves uklare rammeaftaler og tvetydige krav som væsentlige kilder til administrativt ressourceforbrug. De anbefaler derfor en enkel aftalestruktur med klare minimumskrav og begrænset fortolkningsrum.
Det bemærkes desuden, at pakkestrukturen på en del af de nuværende aftaler kan være administrativt tunge, særligt når prisstrukturen er tæt knyttet til forskellige pakketyper. Væksthuset efterlyser samtidig større tydelighed om balancen mellem individuelle aktiviteter og holdforløb.
Udbudsdesign
Væksthuset vurderer, at prisstrukturen har stor betydning for leverandørernes mulighed for at afgive konkurrencedygtige tilbud. De vurderer desuden, at flere leverandører kan bidrage til en sund konkurrence om både kvalitet og pris.
Væksthuset anbefaler, at udbudsmaterialet formuleres så tydeligt som muligt med klare krav og begrænset behov for fortolkning. De peger samtidig på, at dialog under udbudsprocessen kan være værdifuld, særligt på et område, hvor kommunen og leverandørerne samarbejder tæt.
Derudover opfordrer Væksthuset til, at kommunen tydeliggør sine forventninger til virksomhedssamarbejdet samt overvejer krav vedrørende arbejdsmiljø og eventuelle underleverandører.
Øvrigt
Væksthuset anbefaler, at tilsynskonceptet i rammeaftalen tager afsæt i en forståelse af rammeaftalens vilkår og jobcentrenes anvendelse af rammeaftalen. Der peges på, at tilsynet bør kombinere kvalitative og databaserede elementer med fokus på faglighed, kvalitet og samarbejde mellem leverandør og jobcenter. Væksthuset vurderer endvidere, at tilsynsmodellen bør understøtte fleksible rammer, som kan imødekomme den digitale og teknologiske udvikling.



